Nationalmuseet vil oprette eget mediehus og producere børne-tv og fiktionsserier.

Desuden overvejer museet i samarbejde med en række specialmuseer at byde ind på den nye public service-kanal, der skal åbne i 2020.

Det siger Rane Willerslev, direktør i Nationalmuseet, i et interview med Altinget.

- Et af hovedformålene for os er at formidle danmarkshistorien.

- Men der står ikke noget i lovgivningen om, at vi kun skal gøre det gennem klassiske udstillinger, siger han til mediet.

Lige så dramatisk, men mere historisk korrekt

Ambitionerne for det såkaldte Nationalmuseets Mediehus er, at man i fremtiden både vil producere egne dokumentarserier, børneprogrammer med historiske temaer og fiktion.

- Vi vil gerne producere dramaserier som for eksempel 'Vikings' i stedet for HBO.